Midt i mængden af møgsager må skatteminister Karsten Lauritzen (V) nu forholde sig til en ny og dyster analyse af Skats kontrolindsats.

Den er så tynd og utilstrækkelig, at danske virksomheder i stor stil dropper revisionen af deres årsregnskaber. Der er ingen grund til at bruge penge på dyre revisorer, når der alligevel ikke er nogen myndigheder, der tjekker regnskaberne, mener mange selskaber.

Næsten 73.000 af dem droppede revisionen i 2014. I 2006 skete det kun i 12 selskaber. Det fremgår af en ny analyse, udarbejdet af brancheorganisationen FSR – Danske Revisorer på baggrund af oplysninger om de i alt 225.000 aktie- og anpartsselskaber, der afleverede et regnskab for 2014 til Erhvervsstyrelsen. Og den udvikling er ikke kun et problem for revisorernes egen indtjening – det efterlader samtidig skattekontrollen med nye huller, mener FSR, der bliver bakket op af flere skatteeksperter.